
SURA YA 1




Matukio Ya Kiungu Ambayo Hutimiza Huduma Yako



Bali wewe, uwe mwenye kiasi katika mambo yote, vumilia mabaya, fanya kazi ya mhubiri wa Injili, TIMIZA HUDUMA yako kwa ukamilifu.

2 Timotheo 4:5

Inawezekana kutimiza huduma yako. Huduma ya Yesu Kristo ndilo jambo muhimu kabisa ambalo unaweza kuhusika nalo. Fursa kubwa kabisa ambayo imepewa binadamu ni kumfanyia kazi Mungu. Kumfanyia kazi Mungu kunaitwa 'huduma'. Ni jambo muhimu sana kwako kutimiza huduma yako. Ni jambo muhimu sana kwako ukamilishe kazi yoyote ambayo Bwana amekupatia hapa ulimwenguni. Usikae ufe kabla hujatimiza huduma yako.

Hutafurahia kuwasili kwako mbinguni iwapo hukukamilisha huduma yako. 

Unafahamu inakuwaje kufanya mtihani ambao hukujitayarisha kufanya! Unafahamu inakuwaje wakati msimamizi wako anapokupata hujajitayarisha na huko tayari na kazi yako. 

Mwambieni Arkipo, Iangalie sana huduma ile uliyopewa katika Bwana, ili uitimize.

Wakolosai 4:17

Watu wengi wanasema kwamba hawajui wito wao ni upi, kando na kutojua jinsi ya kutimiza wito huo! Basi si zaidi sana kujua jinsi ya kutimiza huduma yao! Kitabu hiki kinahusu jinsi ya kutimiza huduma yako. Ikiwa unasoma kitabu hiki, basi wewe una huduma. Tambua onyo kali ambalo Paulo alitoa kwa Arkipo, "Timiza huduma yako". Kwa maneno mengine, hakikisha umefanya na kukamilisha huduma yako. 

Watu wengi husema, "Sina kipawa kama wewe na ofisi ya kiroho." Ukweli ni kwamba wengi wetu hawahisi kuwa na kipawa maalum cha huduma. Uhalisi wa mambo ni kwamba, wengi wametengwa na Mungu lakini hawaitikii wito huo. Watu wengi wameonyeshwa upendo lakini hawaitikii upendo huo. 

Ikiwa unafikiria utaona malaika kabla ya kuitikia wito wa Mungu, basi inawezekana usiitikie kamwe wito huo.  

Kuweza kutimiza huduma yako, lazima uelewe jinsi Mungu anavyokuita na kukuelekeza katika kuzaa matunda. Ili uweze kutimiza huduma yako, lazima uitikie matukio ya kiungu maishani mwako. 

Matukio ya Kiungu

Watu wengi hawafahamu matukio yaliyopangwa na Mungu ni nini. Ukiwa unaelewa au la, kukosa kuitikia matukio ya kiungu ya maishani mwako kutahakikisha kwamba hutatimiza huduma yako. Watu wengi hawatimizi huduma zao kwa sababu hawaitikii matukio yaliyopangwa na Mungu ya maishani mwao. Matukio haya ya kiungu ni yapi? Matukio ya kiungu ya maishani mwako ni:

1.	Mvuto wa kiungu. (Yohana 6:44)

2.	Tamaa za kiungu. (1 Timotheo 3:1)

3.	Misimamo ya kiungu. (Yohana 16:7-8)

4.	Upendo wa kiungu. (Kumbukumbu la Torati 6:5)

5.	Huruma ya kiungu ya Mungu. (2 Wakorintho 4:1)

6.	Kutengwa kwa kiungu. (Kumbukumbu la Torati 10:8)

7.	Mapenzi ya Mungu. (Waefeso 1:9)

8.	Wito wa kiungu. (Warumi 1:1)

9.	Mwito wa kiungu. (Yona 1:1-3)

10.	Makusudi ya kiungu. (Mithali 16:4)

11.	Maono ya kiungu. (Matendo 26:19)

12.	Mgao wa kiungu wa vipawa. (Warumi 1:11)

13.	Neema ya kiungu. (2 Timotheo 1:8-9)

14.	Ofisi ya kiungu. (Warumi 12:4)

Haina maana kujifanya kwamba unahitaji kusikia sauti halisi kabla ya kujua cha kufanya kuhusu huduma yako. Haina maana kudai kwamba unamngoja Yesu akutokee wewe kabla hujajua fanyika kile unachopaswa kufanya.  Kuna matukio mengi ya kiungu ambayo yatakuongoza wewe kuelekea kwa huduma yako halisi na kukusaidia uitimize huduma hiyo. 

Mapenzi ya Mungu ya ajabu, kusudi la Mungu na Mungu kukuonyesha huruma, ni matukio ya nguvu yanayobadilisha maisha na ambayo yatakuelekeza moja kwa moja kwa huduma. 

Bila kuitikia huruma ya Mungu na upendo wa Mungu, huwezi kamwe kuwa katika huduma. Paulo alisema kwamba alishurutishwa na upendo wa Mungu. Utengano wako na familia yako, nchi yako na watu wako ni tukio muhimu la kiroho ambalo limefanyika maishani mwako.  Kuitikia matukio haya ya kiroho kwa njia inayostahili kutakufanya wewe utimize huduma yako.





SURA YA 2




Fuata Yule Unayevutiwa Naye



Hakuna mtu awezaye kuja kwangu, ASIPOVUTWA na Baba aliyenituma; nami nitamfufua siku ya mwisho.

Yohana 6:44

Fuata yule mtu unayevutiwa naye na utatimiza huduma yako! Kuvutiwa kwa mtu fulani ni jambo lisilokuwa la kawaida. Kuwa na hofu ya Mungu ndani yako na uwe na heshima halisi kwa yule ambaye Mungu anamuvutia kwako. Unapofuata wale watu unaovutiwa nao, utatimiza huduma yako! 

1.	Ikiwa unavutiwa kwa Mungu, unakuwa na ufahamu usiokuwa wa kidunia. 

Kuvutiwa kwa Mungu ni jambo lisilokuwa la kidunia. Ni Baba anayekuvutia wewe. Watu wengi hawampendi Mungu! Watu wengi hawataki kuomba au kufunga. Watu wengi hawaipendi Biblia! Watu wengi hawapendi kanisa. Kuvutiwa kwa kitu ni kupendezwa nacho. Mungu huweka kitu hicho moyoni mwako ili uvutiwe kwake na kwa kanisa!  

Huenda ukajipata ukivutiwa kwa kanisa, kwa mambo ya Kikristo na kwa Mungu. Ni jambo la ndani kwa ndani kiasi cha kwamba hata huwezi kutambua kwamba unavutiwa kuelekea kwa kanisa na sio klabu cha usiku. 

Ni muhimu kutambua unachovutiwa nacho. Sisi sote tunavutiwa kwa vitu tofauti. Unapotambua kile unachovutiwa nacho, utaanza kutambua wito wako na unaweza kuanza kutimiza huduma yako. 

2.	Ikiwa unavutiwa kwa mtu, pia unakuwa na ufahamu wa kiroho.

Kuna utofauti gani baina ya kuvutiwa kwa mtu na kutamani kitu? Unapovutiwa kwa mtu fulani, utajipata ukielekea kwa huyo mtu.  Unajipata ukiwa na shauku na kile ambacho mtu huyo anasema na kufanya. Unapotamani kitu, kuna uchu mkali wa ndani kwa kitu hicho. Hamu inatoa picha kubwa kabisa juu yako kuliko "mvuto". 

3.	Huenda ikawa vigumu kutambua wakati unapoanza kuvutiwa. 

Kuweza kutambua kile unachovutiwa nacho pengine ndilo jambo gumu kabisa la kiroho. Hii ni kwa sababu wakati unapovutiwa kwa Mungu, hutambui kile kinachofanyika kwako. Unajikuta tu uko kanisani, katika ushirika, kwenye mkutano na pamoja na wandugu. 

4.	Utavutiwa kwa watu wa Mungu ambao Baba amechagua.

Hakuna mtu awezaye kuja kwangu, ASIPOVUTWA na Baba aliyenituma; nami nitamfufua siku ya mwisho.

Yohana 6:44

Huenda ukavutiwa kwa mtu wa Mungu! Mungu atakuvutia kwa watu wale anaotaka ujifunze kutoka kwao. Watu wengi wa Mungu wanapendwa na baadhi ya watu na kudharauliwa na wengine. Mtu huyo huyo wa Mungu anayekufurahisha wewe huenda akakera watu wengine. 

Huenda ukapendezwa sana na mtu wa Mungu, ilhali mtu mwingine hawezi kuvumilia mtu huyo huyo. Hakuna awezaye kuja kwa Mungu asipovutwa na Baba. Mara nyingi Baba ndiye anayekuvuta kwake kwa njia isiyoonekana, isiyotambulika kupitia kwa mtumishi wake.  Yesu alisema wazi wazi kwamba hakuna awezaye kuvutwa kwake Mungu asipofanyia kazi moyo wake na kumuvuta. Yesu hakufurahiwa au kupendwa na kila mtu. Wengi wa Wayahudi walitaka asulubiwe. Sio kila mtu alimchukulia kwamba alikuwa mtu mzuri. Yesu alielezea jambo hili kwetu aliposema, "Hakuna mtu awezaye kuja kwangu, asipovutwa na Baba." Yesu alitambua kila mtu aliyevutwa kwake kwa sababu alijua kwamba lilikuwa si jambo la kawaida kwa mtu kuvutwa kwake.

5. 	Utavutiwa kwa watu tofauti nyakati tofauti.

Tena kesho yake Yohana alikuwa amesimama pamoja na wawili katika wanafunzi wake. Akamtazama Yesu akitembea, akasema, “Tazama, Mwana-kondoo wa Mungu!”

Wale wanafunzi wawili wakamsikia akinena, wakamfuata Yesu.

Yohana 1:35-37

Katika huduma yako yote, Mungu ataweka ndani yako mvuto usioelezeka kwa watu ambao ni muhimu kwako kutimiza huduma yako. Ni muhimu kutambua mvuto usiokuwa wa kawaida wa Roho Mtakatifu. Kubali kwamba Roho Mtakatifu anakuvuta wewe kwa watu fulani.

Hata wanafunzi wa Yohana walivutwa kwa Yesu waliposikia kumhusu yeye. Walimuacha bwana wao, Yohana Mbatizaji, na wakamfuata Yesu Kristo kuanzia siku ile waliyokutana naye. Yohana Mbatizaji aliridhika na hilo kwa sababu alijua kwamba yeye alikuwa mtangulizi tu wa kumtambulisha Yesu kwa ulimwengu. 

Katika huduma yangu yote, nimeona kuvutiwa na kuwa na shauku katika watu tofauti wa Mungu.  Watu hawa wamekuwa muhimu sana kwangu kutimiza huduma yangu. Walishikiliana kila mmoja wao katika majukumu yao waliyochukua maishani mwangu. Nilivutiwa na Kenneth Hagin nilipokuwa tineja. Bado navutiwa na yeye hata ingawa nimefikia umri wa miaka hamsini.  Nimevutwa pia kwa watu wengine wa Mungu katika majira tofauti ya maisha yangu. Watu hawa walikuwa na ushawishi mkubwa sana kwa huduma yangu.



SURA YA 3




Kubali Kukataliwa na Utimize Huduma Yako



Alikuja kwake, wala walio wake HAWAKUMPOKEA. Bali wote waliompokea aliwapa uwezo wa kufanyika watoto wa Mungu, ndio wale waliaminio jina lake;

Yohana 1:11-12

1.	Wahuduma wengi wanakataliwa kabla hawajakubaliwa.

Kukataliwa ni majira ya lazima ambayo huna budi kuvumilia katika huduma. John Wesley alikataliwa na Kanisa la Kianglikana na kulazimika kuhubiri nje ya makanisa yaliyoimarika. Baadhi ya mahubiri yake maarufu yalitolewa makaburini. Wakati mmoja alisimama juu ya kaburi la babake na akahubiri ujumbe wa nguvu. Hata hivyo mwisho wa maisha yake, alipofikisha umri wa miaka sabini na themanini, mimbari zote ambazo alikuwa amefungiwa baadaye zilifunguliwa kwake na akakaribishwa kuzitumia.

Ni nadra sana kwa mtu yeyote kukubaliwa pasipo kukataliwa kwanza. Kilicho muhimu ni kwamba umekubaliwa na Mungu.

2.	Musa alikataliwa na Waisraeli. 

Walimkataa kama kiongozi wao. "Kwani unafikiria wewe ni nani?" lilikuwa ndilo jibu ambalo walimpa Musa alipojaribu kuwaokoa. Ilikuwa baada tu ya kukataliwa huku ambapo alienda jangwani kumtafuta Mungu kwa ajili yake mwenyewe. Ni wakati alipompata Mungu, ambapo hatimaye alikubaliwa kama kiongozi wa Waisiraeli.

Yule akasema, Ni nani aliyekuweka wewe kuwa mkuu wetu, na mwamuzi juu yetu? Je! Wataka kuniua kama ulivyomwua yule Mmisri? Musa akaogopa, akasema, Kumbe! Jambo lile limejulikana.

Kutoka 2:14

3.	Yesu alikataliwa na Waisraeli. 

Wayahudi wengi walimkataa Yesu. Alikuja kwake, wala walio wake hawakumpokea. Yesu alikataliwa kama Mfalme wa Wayahudi. Ni wakati tu atakapokuja katika utukufu ambapo atakubaliwa na watu wake mwenyewe.

Leo hii Ukristo ni dini ya Mataifa. Taifa la Kiyahudi na watu wa Kiyahudi walikataa Ukristo kabisa na kikamilifu. 

Alikuja kwake, wala walio wake hawakumpokea.

Yohana 1:11

4.	Kukataliwa hutokea wakati huo huo unapovutwa kwa mtu.

Mara nyingi, kuvutwa kwa Mungu hufanyika sambamba na kukataliwa kwako na ulimwengu.  Usisikitike kwamba umekataliwa na ulimwengu. Katika kukataliwa kwako, unaanza kusonga kwenda kwa miadi ya kiungu ya Mungu kwa ajili yako. 

Mimi nilimpata Bwana nilipokuwa shule ya sekondari. Nilivutwa kwa Mungu wakati huo huo nilipokuwa nimekataliwa na wengi wa marafiki zangu na wenzangu wa shule. Kwa sababu nilikuwa chotara, mwenye rangi ya kahawia, mtu wa jamii mchanganyiko, nilikataliwa na kuchukuliwa kama mgeni na hata kama mzungu. Kukataliwa kwangu kulihusisha adhabu ya ziada, kuhangaishwa na kukejeliwa kusikokuwa na mwisho. 

Nilitamani sana kukubaliwa na kufanywa rafiki wa wengine. Kila kijana anataka kuwa sehemu ya kundi. Siku moja, mwanafunzi chotara mwenye umri mkubwa zaidi, alinielezea polepole kilichokuwa kikifanyika kwangu. Alisema nilikuwa napitia mateso mengi, adhabu ya maonevu, kuhangaishwa na maovu mengine kwa sababu nilikuwa chotara. Alinishauri nizingatie masomo yangu na kukaa peke yangu katika shule ya malazi.  

Nilianza kuelewa kwamba nilikuwa tofauti na sikukubaliwa kama mvulana wa kawaida wa Ghana. Ilikuwa wakati huo ambapo nilikutana na kundi la Wakristo waliozaliwa mara ya pili. Walikuwa kundi la ajabu la ndugu na dada wa Kighana. Nilihisi kukubalika na upendo mkuu sana kutoka kwao. Bila kujua, nilivutwa kwao na niliendelea kutamani kuwa pamoja na wao. Polepole, walifanyika marafiki zangu peke yao na marafiki zangu wazuri zaidi katika mazingira hayo magumu na maovu ya shule. Mungu alitumia kukataliwa kwangu kunivuta kwake mwenye na kwa watu wake. 

5.	Kukataliwa kuna uchungu lakini ni lazima kwa ajili ya utakaso wako.

Basi Farao alipopata habari, akataka kumwua Musa. Lakini Musa akakimbia kutoka kwa Farao, akakaa katika nchi ya Midiani; akaketi karibu na kisima.

Kutoka 2:15

Kukataliwa kunaleta kutengwa. Kutengwa kunahakikisha kwamba unasikia kutoka kwa Mungu na Mungu peke yake. 

Kukataliwa ni muhimu kwa sababu kunakuzuia wewe usifuate kundi la watu.

Kukataliwa kunahakikisha kwamba huduma yako haifuati makosa ya wengine waliokuwa mbele yako. Kwa vile umekataliwa, unalazimika kujifunza moja kwa moja kutoka kwa Mungu.

Kukataliwa kunahakikisha kwamba mpangilio wa Mungu kwa maisha yako na huduma hauchafuliwi.

6.	Kukataliwa ni aina muhimu ya mwongozo kwa huduma yako.

BWANA akamwambia Musa, Hapo utakaporudi Misri, angalia ukazifanye mbele ya Farao zile ajabu zote nilizozitia mkononi mwako; lakini NITAUFANYA MGUMU MOYO WAKE, naye hatawapa ruhusa hao watu waende zao.

Kutoka 4:21

BWANA akamwambia Musa, Angalia, nimekufanya wewe kuwa kama Mungu kwa Farao; na huyo ndugu yako Haruni atakuwa nabii wako. Utanena hayo yote nikuagizayo; na ndugu yako Haruni atanena na Farao, ili awape wana wa Israeli ruhusa watoke nchi yake. Nami NITAUFANYA MGUMU MOYO WA FARAO, NAMI NITAZIFANYA KUWA NYINGI ISHARA ZANGU NA AJABU ZANGU katika nchi ya Misri.

Kutoka 7:1-3

Kukataliwa kunawakilisha mlango uliofungwa. Mara unapokataliwa tu, huwezi kwenda mbele. Huwezi kuhubiri kwa wale ambao hawakutaki. Huwezi kunena na wale ambao hawakupendi. Huwezi kusafiri kwenda mahali ambapo ujumbe wako hautakikani. Huwezi kuwa na mikutano na wale ambao hawapendi mtindo wako. Hata hivyo, utagundua watu ambao wanakupenda tu sana na hufurahia kila kitu kinachokuhusu wewe. Hilo ndilo shamba ulilokatiwa wewe.  Hiyo ndiyo njia ya kutambua mashamba yako ya mavuno.  Chukulia kukataliwa kwako kama mlango uliofungwa kiungu. Mungu alimtuma Musa kwa Farao. Moyo wa Farao ulikuwa mgumu. Ni kule kufanywa mgumu kwa moyo wa Farao na kukataliwa kwa Musa ambako kulisababisha huduma ya miujiza mikubwa ya Musa.  Musa ni mashuhuri kwa ishara na miujiza. Lakini hizo ishara na miujiza hazingewezekana iwapo moyo wa Farao haungefanywa kuwa mgumu na Mungu. Hata Mungu alipokuwa akimtuma Musa kwa Farao, alimuambia kuwa angeufanya moyo wa Farao kuwa mgumu. Kwa maneno mengine, Mungu alitaka Farao aseme 'LA' kwa Musa. Hakika, kukataliwa ni aina fulani ya mwongozo wa kiroho! Lazima ujifunze kufuata kile unachoelekezwa na kukataliwa.

Wakati mmoja nilitaka kuomba pesa kutoka kwa benki ili nijenge kanisa. Kwa bahati nzuri, benki zilikataa kunipatia msaada wowote. Nilipokataliwa na hizo benki, ilinibidi nijifunze jinsi ya kuishi bila mikopo na bila madeni. Huo ulikuwa mwongozo wa kiungu wa aina fulani kwangu mimi kuishi maisha yaliyonielekeza kwa ufanisi bila madeni. Jifunze kutambua kile ambacho Mungu anakuelekeza kwacho, (au mbali nacho) kwa matukio ya kukataliwa unayopata. 

7.	Yesu alikataliwa mjini Nazareti lakini alikubaliwa Galilaya. 

Yesu hakuweza kufanya miujiza Nazareti. Kule Galilaya alifanya miuijiza mingi mikubwa mikubwa ilhali kule Nazareti, walijaribu kumtupa kutoka juu ya mwamba.  Walitaka afe kwa sababu walimkubali kama seremala lakini wakamkataa kama nabii. Hawangeweza kukubali tu kwamba seremala anayefahamika vyema aligeuka kuwa mtu wa Mungu. Yesu Kristo, akikubali kukataliwa kule Nazareti, alienda haraka kule Galilaya ambako alikubaliwa vizuri.

